2018/0136 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om en generel ordning med konditionalitet til beskyttelse af Unionens budget





1.Sagsforløb

Forslag fremsendt til Europa-Parlamentet og Rådet

(dokument COM(2018) 324 final – 2018/0136 COD): 2. maj 2018 Udtalelse afgivet af Det Europæiske Økonomiske og Sociale Udvalg: 18. september 2018 Europa-Parlamentets førstebehandlingsholdning vedtaget: 4. april 2019 Ændret forslag fremsendt: Ikke relevant Rådets holdning vedtaget: 14. december 2020

2.Formålet med Kommissionens forslag

Målet med dette forslag er at fastsætte de regler, der er nødvendige for at beskytte Unionens budget i tilfælde af generaliserede mangler i medlemsstaterne for så vidt angår retsstatsprincippet.

Den Europæiske Union bør have mulighed for at træffe passende foranstaltninger i sådanne tilfælde under fuld overholdelse af principperne om gennemsigtighed og proportionalitet.

3.Bemærkninger til Rådets holdning

Rådets holdning som vedtaget under førstebehandlingen afspejler fuldt ud den politiske enighed, der blev opnået mellem Europa-Parlamentet og Rådet den 5. november 2020. Kommissionen kan tilslutte sig denne aftale. Hovedindholdet af aftalen er:

·En ændring i terminologi fra "generaliserede mangler for så vidt angår retsstatsprincippet i medlemsstaterne" til "tilsidesættelser af retsstatsprincippet": Der er tilføjet tekst, som præciserer, at mekanismen også kan anvendes til at håndtere systemiske tilsidesættelser (udbredte tilsidesættelser eller tilsidesættelser, der skyldes tilbagevendende praksis eller undladelser fra offentlige myndigheders side eller generelle foranstaltninger). Derudover lægges der vægt på komplementariteten med de gældende sektorspecifikke og finansielle regler.

·Mekanismens forebyggende dimension: Det præciseres, at foranstaltninger også kan træffes i tilfælde af tilsidesættelser, der udgør "en alvorlig risiko" for at påvirke den forsvarlige økonomiske forvaltning af Unionens finansielle interesser. Kvalificeringen "alvorlig" var ikke med i Kommissionens forslag, men kan accepteres, eftersom mekanismens forebyggende dimension bevares.

·Styrkelse af beskyttelsen af de endelige tilskudsmodtagere ved at pålægge Kommissionen forpligtelsen til at stille oplysninger og vejledning til rådighed. Kommissionen vil gøre sit yderste for (ved anvendelse af eksisterende mekanismer) at sikre, at den berørte medlemsstat betaler de skyldige beløb. Dette styrker beskyttelsen af tilskudsmodtagere og slutmodtagere i overensstemmelse med forslaget.

·Procedure for vedtagelse og ophævelse af foranstaltninger og ændring af de flertalsregler Rådet skal anvende: Proceduren er blevet strømlinet med henblik på at sikre, at mekanismen er effektiv og hurtig, samtidig med at det sikres, at de berørte medlemsstaters ret til at blive hørt bevares. Rådet træffer således afgørelse med kvalificeret flertal (Kommissionen havde foreslået omvendt flertal). I en betragtning og en artikel mindes der om, at Kommissionen kan gøre brug af sine institutionelle beføjelser med henblik på at sikre, at Rådet opfylder sine forpligtelser og træffer en afgørelse. Ændringerne fastholder mekanismens overordnede effektivitet og bevarer Kommissionens institutionelle uafhængighed.

·"Nødbremse": I en betragtning forklares det, at den berørte medlemsstat undtagelsesvis kan anmode formanden for Det Europæiske Råd om at forelægge sagen på det næste Europæiske Råd. Hvis denne politiske mulighed anvendes, træffer Rådet i princippet ingen afgørelse, før Det Europæiske Råd har drøftet spørgsmålet. Disse drøftelser bør ikke vare mere end tre måneder. Kommissionen accepterer dette kompromis, eftersom det giver mulighed for en politisk drøftelser, der ikke udgør en formel del af proceduren og ikke indebærer, at Det Europæiske Råd involveres i budgetgennemførelsen, og ikke som sådan påvirker mekanismens effektivitet, idet hverken Rådets beslutningskompetence eller Kommissionens rolle påvirkes.

·Tilføjelse af en "struktureret dialog": Parlamentets mulighed for at invitere Kommissionen til en struktureret dialog om dens konstateringer kan accepteres.

4.Konklusion

Kommissionen støtter resultaterne af de interinstitutionelle forhandlinger og kan derfor acceptere Rådets førstebehandlingsholdning.